CIPUTULWA 1
Mwaleenga Leza Pakuti Aamwazwa Ukuya ni Nsansa Umu Cupo
“Pa utandiko Leza wayaumvile umonsi nu mwanaci.”—Mateo 19:4
Yeova * u watwalizye umonsi nu mwanaci akutandikilapo. Baibo ikatunena ukuti waumvile umwanaci wakutandikilapo nu ‘kumuleta uku monsi.’ Adamu wazanzile cuze icakuti avwanga ati: “Wii ifupa ukufuma ku mafupa yane nu munyefu ukufuma ku munyefu wane.” (Utandiko 2:22, 23) Yeova acili akaalonda ukuti aatwalana yaaya ni nsansa.
Lino mwatwalana sile, mungaelenganya ukuti vyonsi vilaya sile ningo. Nomba, icisinka i cakuti, nanti sile iya na mama aatemwana sana, nayo kwene insita zimwi yakaaya ni ntazi. (1 Kolinto 7:28) Umu kabuku kaa, mulazanamo ivyeo ivyaya muli Baibo ivingamwazwa ukuya ni nsansa umu cupo na pa ng’anda ndi cakuti mukuviomvya.—Masamu 19:8-11.
1 MWACINDIKA ICIFULO CINO YEOVA WAMUPEELA
BAIBO IKATI: Umonsi ali mutwe wa lupwa.—Efeso 5:23.
Ndi cakuti mwemwe ya iya, Yeova akaalonda ukuti mwasunga ningo ya mama inu. (1 Petulo 3:7) Leza waumvile umwanaci ukuti aye kaazwa, nupya akaalonda ukuti mwe ya iya mwacindika ya mama inu nu kuyatemwa. (Utandiko 2:18) Mufwile ukutemwa sana ya mama inu nu kuitemelwa mweineco ukukolezya vino yakalonda ukuluta vino mukalonda mweineco.—Efeso 5:25-29.
Ndi cakuti mwatwalwa, Yeova akaalonda ukuti mwacindika sana ya winu nu kuyaavwa ukuti yaomba ningo. (1 Kolinto 11:3; Efeso 5:33) Mwayavwa ukuti vino yapingulapo ukuti mucite, vyaomba ningo, nupya mwombela pamwi nayo. (Kolose 3:18) Ndi cakuti mukucita vivyo, yawinu yalamutemwa sana nupya mulaazanzya Yeova.—1 Petulo 3:1-6.
VINO MUNGACITA AEVI:
Mwauzya yawinu iyamuneena vino mungacita pakuti muye iya nanti umuci musuma. Mwasumbako sana mano lino yatandika ukumunena vino mungacita, nupya ndi pali pano mufwile ukuzifya, mwaezya na maka ukuombelapo
Mwaya ateekele. Cilaseenda insita pakuti mwensi mweili muce musambilile ivya kuzanzyanya
2 MWASAKAMALANA SANA
BAIBO IKATI: Mulinzile ukusumba mano ku vintu ivingaziipila yawinu. (Filipi 2:3, 4) Mwalanga ukuti mwatemwa sana yawinu muli vino mukuyacitila, nupya mwaiusya ukuti Yeova akaalonda aomvi yakwe ‘yaateeka imyenzo.’ (2 Timoti 2:24) Umuntu “akacincila ukuvwanga, ivivwangwa vyakwe vikatota wa mupeni. Lelo amazwi ya muntu wa mano yali wa mulembo ku antu avule.” Fwandi mwasoolola ningo amazwi. (Mapinda 12:18) Umupasi wakwe Leza ulaamwavwa ukuya ni cikuuku nu kutemwa lino mukuvwanga.—Galatiya 5:22, 23; Kolose 4:6.
VINO MUNGACITA AEVI:
Mwapepa kuli Leza pakuti mwaya ateekele, nupya mwaipekanya ukukutika lino mutatala mwatandika ukulanzyanya na yawinu pa vintu vimwi ivyati-vitala sana
Mwatala mwelenganya pali vino mukulonda ukulanda na vino mungavwanga ningo
3 MWAUVWANA
BAIBO IKATI: Ndi mwatwalana, ala mwaya “umwili onga” na wino mwatwalana nawe. (Mateo 19:5) Nomba kwene ala mucili antu yaili nupya mungaelenganya ivipusane. Fwandi mufwile ukusambilila ukuvwana umu myelenganyizizye na muli vino mukayuvwa. (Filipi 2:2) Cacindama sana ukuombela pamwi lino mukupingula pali vimwi. Baibo ikati: “Kupandwa mano u kukalenga ukuti mapange yacitike.” (Mapinda 20:18, NW) Mwaleka Baibo iyamutungulula lino mukupingula pa vintu ivicindame.—Mapinda 8:32, 33.
VINO MUNGACITA AEVI:
Mwanena yawinu vino mukuyuvwa, asi kupeleela sile apa vyeo vitupu
Mwauzyako yawinu lino mutatala mwapingulapo ukucita vimwi
^ par. 4 Yeova ali zina lyakwe Leza ilyaya muli Baibo.
bem_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn epo_Latn bem_Latn bem_Latn bem_Latn bem_Latn epo_Latn bem_Latn bem_Latn kam_Latn bem_Latn epo_Latn tum_Latn bem_Latn bem_Latn